Μπάμιες με φιλέτο κοτόπουλου: η light εκδοχή του κλασικού φαγητού
Οι μπάμιες με κοτόπουλο αλλιώς. Ένα νόστιμο, θρεπτικό, ελαφρύ και σχετικά γρήγορο πιάτο ιδανικό για το καθημερινό τραπέζι.
750 γρ. μπάμιες, 800 γρ. φιλέτο από στήθος κοτόπουλου, κομμένο σε μεγάλα κομμάτια, 1 μέτριο κρεμμύδι, τριμμένο, 6 κουτ. σούπας ελαιόλαδο, 200 γρ. λευκό κρασί, αλάτι, φρεσκοτριμμένο πιπέρι, 1/2 ματσάκι μαϊντανός (τα φυλλαράκια), ψιλοκομμένος, χυμός από 1 λεμόνι
Για τις μπάμιες κρασάτες με φιλέτο κοτόπουλου καθαρίζουμε τις μπάμιες κόβοντας το πάνω μέρος από τα κοτσανάκια τους, προσέχοντας, όμως, να μην τα κόψουμε πολύ και βγουν τα σπόρια κατά το μαγείρεμα.Πλένουμε τις μπάμιες και τις σουρώνουμε.Τις βάζουμε σε ένα ρηχό σκεύος και τις ραντίζουμε με το χυμό λεμονιού. Τις αφήνουμε μέχρι να τις χρησιμοποιήσουμε.Σε μια κατσαρόλα ζεσταίνουμε καλά το 1/3 από το μετρημένο ελαιόλαδο και σοτάρουμε τα κομμάτια του κοτόπουλου και από τις 2 πλευρές μέχρι να ροδίσουν.Προσθέτουμε το κρεμμύδι και το σοτάρουμε κι αυτό, ανακατεύοντας για 2 - 3 λεπτά.Σβήνουμε με το κρασί και το μαγειρεύουμε σε μέτρια φωτιά έως ότου εξατμιστεί το αλκοόλ.Προσθέτουμε ένα ποτήρι νερό και αλατοπίπερο.Αφήνουμε το κοτόπουλο να ψηθεί για 15 λεπτά. Το βγάζουμε από την κατσαρόλα και στρώνουμε προσεκτικά τις μπάμιες και το μαϊντανό.Μαγειρεύουμε για 30 λεπτά περίπου. Δεν ανακατεύουμε με κουτάλι τις μπάμιες κατά την διάρκεια του ψησίματος, κουνάμε κυκλικά την κατσαρόλα.Αν χρειαστεί, προσθέτουμε λίγο ζεστό νερό.Τα τελευταία 5 λεπτά προσθέτουμε το κοτόπουλο και το υπόλοιπο ελαιόλαδο.Το φαγητό σερβίρεται ζεστό.
Κοτόπουλο,Κρασί,Μπάμιες